K. Tóthová, poslankyňa: (2001-09-11):
Ústava, ktorá v roku 1992 bola prijatá, dávala jednoznačný pokyn z ústredných orgánov štátnej správy decentralizovať kompetenciu na miestnu štátnu správu a z miestnej štátnej správy na samosprávu. Malo to svoje ratio a malo to aj svoj význam a takto sme postupovali. Nová ústava pripúšťa decentralizáciu z ústredných orgánov nielen na miestne orgány štátnej správy, ale aj na samosprávu. Zákony, ktoré sa majú prerokúvať v skrátenom legislatívnom konaní, vlastne riešia problém decentralizácie, ktorý bude mať pre miestnu správu veľmi zásadný význam, pretože i napriek etapovitosti decentralizácie ide o decentralizáciu, ktorá sa zrejme bude dotýkať významnou mierou občanov. V týchto súvislostiach, keď som spomenula, že Hnutie za demokratické Slovensko začalo s decentralizáciou, chcem zdôrazniť, že tento politický subjekt bol, je a aj bude za postupný prechod kompetencií z centrálnej správy na miestnu správu vrátane samosprávy. Toto zdôrazňujem preto, že chcem veľmi jednoznačne konštatovať, že skrátené konania, ktoré tu boli navrhnuté, a rozprava k nim je koncentrovaná, nie je v súlade s § 89 rokovacieho poriadku Národnej rady Slovenskej republiky. Tento paragraf, myslím, keďže už tu bolo v prenose a v tomto parlamente viacero skrátených konaní prerokúvaných, zrejme už je aj všetkým poslancom jasný, a nielen poslancom, ale dovolím si povedať, aj občanom nášho štátu. Ja by som sa chcela viac zamerať na skrátené konanie kompetenčného zákona, pretože pokiaľ by som nerozumnosť, neefektívnosť a nenáležitosť skráteného konania dokumentovala aj pri zákone o majetku obcí, o rozpočtových pravidlách a obecnom zriadení a ďalších, tak by som zrejme tu väčší časový rozsah zaujala, ako je to únosné. Podmienky skráteného legislatívneho konania v zmysle § 89 sú jednoznačné, vážení páni poslanci vládnej koalície. Po prvé musí existovať mimoriadna okolnosť a po druhé musí existovať ohrozenie, a to buď základných ľudských práv, bezpečnosti, alebo štátu musia hroziť značné hospodárske škody. Ani jedna z týchto v zákone stanových podmienok nie je naplnená požiadavkou SMK, ktorá má jednoznačne charakter vydierania. Ani jedna zákonná podmienka nenapĺňa alebo nedáva priestor na to, aby politický subjekt, ktorý si dal podmienku zotrvania v koalícii, mohol byť subsumovaný pod uvedené ustanovenie. Tu nejde o problémy, ktoré má zákon na mysli, problémy v spoločnosti, tu ide o riešenie problému vo vládnej koalícii. A to je niečo iné, vážené pani poslankyne, vážení páni poslanci. Preto v skrátenom legislatívnom konaní také vážne zákony nie je možné riešiť. Nemôžeme sa stotožniť ani s názorom, že je to potrebné vzhľadom na vyhlásené voľby 1. decembra. Zastávame názor, že aj bez skrátených legislatívnych konaní sa pri efektívnej práci parlamentu do konca októbra dajú prerokovať a prijať uvedené zákony, ktoré, neviem z akých dôvodov, neboli v takej pozornosti vládnej koalície, v akej pozornosti mali byť doteraz. Podľa môjho názoru predložené zákony sú šité horúcou ihlou. Pretože Hnutie za demokratické Slovensko má záujem, aby skutočne voľby do vyšších územných celkov sa uskutočnili za znalosti kompetencií tých, ktorí tam budú kandidovať, pretože to je skutočne otázka etiky, my sme pripravení poskytnúť viacero pozmeňujúcich návrhov, aby tieto predlohy mohli byť zlepšené a mohli byť prijaté tak, aby to bolo únosné a realizovateľné pre prax. Dovolím si povedať, že taký zložitý zákon, ako teraz tu je, napr. kompetenčný zákon, ešte v parlamente nebol. Ja si dovolím konkretizovať, aby ste si to aj vy viac uvedomili, do ktorých zákonov vlastne týmto kompetenčným zákonom vstupujeme. Je to - zákon o organizácii miestnej štátnej správy, - zákon o liekoch a zdravotníckych pomôckach, - zákon o zdravotnej starostlivosti, - zákon o knižniciach, - zákon o osvetovej činnosti, - zákon o múzeách a galériách, - zákon o divadelnej činnosti, - zákon o telesnej kultúre, - zákon o školských zariadeniach, - zákon o štátnej správe v školstve a školskej samospráve, - zákon o sústave základných a stredných škôl, - zákon o pozemných komunikáciách, - zákon o dráhach, - zákon o živnostenskom podnikaní, - zákon o cestnej doprave, - zákon o vodách, - zákon o civilnej ochrane, - zákon o matrikách, - zákon o sociálnej pomoci, - zákon o územnom plánovaní a stavebnom poriadku, - zákon o ochrane prírody a krajiny. Vážené panie poslankyne, vážení páni poslanci, dokonca počúvať tieto zákony bolo únavné, ale my, keď sa chceme vyjadriť k tomuto zákonu a odhlasovať ho, my musíme vstúpiť a preštudovať si ustanovenia týchto zákonov, pretože nie na jednom miestne zákona o presune kompetencií je napríklad bod a citovanie: „V § 89 ods. 1 sa slovo okresný úrad zamieňa pojmom obec.“ Ale nemáte čo a ako. A to zistíte, o čo tam vlastne ide, jedine keď vstúpite do zákona, preštudujete si ho a navyše porovnáte systémovú súvislosť. A vy toto chcete urobiť v skrátenom legislatívnom konaní s perspektívou, že 21. musí byť rokovanie skončené vzhľadom na to, že poslanci idú na rokovanie orgánov v zahraničí? Ak niekto zodpovedne chce toto prerokovať a urobiť predpis, ktorý nevyvolá v praxi chaos, tak nemôže súhlasiť so skráteným legislatívnym konaním, pretože to je nemožné. Už príprava, ako aj priebeh reformy dal tušiť, že asi celá reforma štátnej správy, ktorú si dala táto vláda do vládneho programu, nebude uskutočnená a že v závere sa prijme zákon, o kvalite ktorého sa môžeme presvedčiť, aká je chabá, a realizácia zákona sa ponechá na obdobie ďalšej vlády. Vážení, tak toto je veľmi závažná vec a celé tie rituálne „tanečky“ okolo VÚC 12 + 12 alebo 8 + 8 jasne preukazujú, že sa hralo na čas, aby sa až v závere prijímali zákony, ktoré vlastne smerujú k uskutočneniu reformy verejnej správy. A teraz si môžete položiť otázku, prečo o tomto všetkom hovorím, keď sa rokuje o skrátenom legislatívnom konaní. Nuž preto, že presakujú informácie, že skutočne zámerom celej tejto reformy bolo oddialiť prijatie týchto zákonov čo na najneskorší čas vládnutia tejto vládnej koalície. A skutočne skráteným legislatívnym konaním sa vlastne zabijú dve muchy naraz. Dovoľte mi, aby som ich stručne priblížila. Po prvé urobí sa dojem, ako strašne, ale strašne tejto vládnej koalícii záleží na reforme a ako silno sa ona zasadzuje za to, aby sa uskutočnila čo najskôr. Aj keď sa pýtam: Čo robila skoro tri roky doteraz, keď vlastne tieto zákony dáva až dnes? A tieto snahy uplatniť skrátené legislatívne konanie pravdepodobne sa predajú aj v európskych orgánoch ako určité, sa aj prikrášlia a nikto nebude po pravde pátrať, čo je vlastne pravda. Tak ako nikto neuvádza na pravú mieru informácie z Európskej únie a konštatovanie zástupcov Európskej únie, že zriadením 8 krajov sa zhoršila situácia maďarskej menšiny. Vážení, veď je to absolútny klam! Zákon o VÚC nič nezriadil, teda nezriadil 8 vyšších územných celkov, teda nemohol zhoršiť situáciu maďarskej menšiny. A 8 vyšších územných celkov, keď sme zákonom ustanovili, tak okrem ministra vnútra osobne som v Európskej únii, v Rade Európy konzultovala tento model a bol prijatý ako plne vyhovujúci, vhodný a dobrý, bez akýchkoľvek pripomienok, nieto už s pripomienkou, že by zhoršil situáciu maďarskej menšiny. Takže takéto deformácie, žiaľ, sa nedávajú na pravú mieru. A druhá skutočnosť, ktorá vlastne sa skráteným legislatívnym konaním vlastne rieši, je otázka, že vlastne sa vychádza v ústrety maďarskej menšine, prezentuje sa snaha zachovať koalíciu, zachovať politickú stabilitu, hoci vôbec by politická stabilita nebola ohrozená a SMK by zrejme bolo aj spokojné, keby vládna koalícia razantne pracovala na reforme verejnej správy a zamerala sa na ťažisko reformy, ktorými neboli „hrátky“ okolo 12 + 12 a 8 + 8, ale bola jednoznačne požiadavka kompetenčný zákon a ďalšie zákony, ktoré sa majú prerokovať v skrátenom legislatívnom konaní, t. j. zákon o majetku obcí, zákon o rozpočtových pravidlách, zákon o obecnom zriadení. Skrátené legislatívne konanie dostáva kritiku nielen od opozície, ale pred týmto rokovaním sa kriticky k skrátenému legislatívnemu konaniu vyjadrili aj viacerí poslanci vládnej koalície. Som zvedavá, ako budú hlasovať. Ba dokonca aj zahraničie, napríklad reportér pre Slovensko pán Wiersma jednoznačne uviedol, dovoľte, aby som citovala: „Nemám rád ultimáta, toto sa v politike nerobí, že povieme 30. september a potom odchádzame. Ten prístup sa mi nepáči.“ Toto jeho stanovisko bolo publikované 30. augusta v našej tlači tohto roku. Vážené panie poslankyne, vážení páni poslanci, chcem uviesť, že Hnutie za demokratické Slovensko, tak ako som to uviedla v začiatku, je za prenos kompetencií, chce sa na tomto prenose kompetencií podieľať a aj v budúcnosti bude prichádzať s návrhmi a aktivitami na prenos kompetencií, tak na miestne orgány štátnej správy, ako aj na orgány samosprávy. Avšak nemôže v takej podobe odsúhlasiť kompetenčný zákon, ako je predložený, pretože sú viaceré ustanovenia zmätočné. V prvom čítaní budeme poukazovať na ne. Je nedoriešené finančné krytie a to vy všetci dobre viete. Taktiež konkretizácia bude vo vystúpeniach v prvom čítaní. Ďalej sú nedoriešené dosahy na občanov, na ochranu ich práva a právom chránených záujmov prostredníctvom systému opravných prostriedkov. Toto máte jednu veľkú neznámu a má to fungovať v niektorých oblastiach od januára. A čo je veľmi citlivá otázka a ZMOS na ňu poukázal nedávno a, žiaľ, tu v parlamente sme už aj pri zákone, keď sa prijímal o vyšších územných celkoch, na to upozorňovali, že v kompetenčnom zákone nemáte jasne rozlíšené, čo je originálna pôsobnosť samosprávy, resp. čo bude originálna pôsobnosť a čo bude prenesený výkon štátnej správy. Mňa veľmi mrzí, že keď sme boli aj v relácii SITO, ešte začiatkom roku ja som apelovala, aby táto otázka bola riešená, ale bolo mi povedané, že to netreba, to sú zložité otázky, ktoré občanov nezaujímajú. Vážení, veľmi ich musia zaujímať a hlavne funkcionárov, ktorí pôjdu do orgánov, pretože prenesený výkon štátnej správy bude financovaný zo štátneho rozpočtu a originálna pôsobnosť samosprávy bude financovaná z financií samosprávy, ktoré si ona získa. A úplne iný bude aj systém prostriedkov, ktoré dostanú občania na nápravu nezákonnosti. Z dosiaľ uvedeného vyplýva, že nie sú splnené, jednoznačne nie sú splnené zákonné podmienky prijatia zákona na skrátené legislatívne konanie. Po ďalšie ide o komplikovaný a citlivý zákon, ktorý je časťou komplexu zákona, a teda nielen on je zložitý, ale zložité sú aj systémové súvislosti. A na individuálne zvládnutie pár dní, ktoré máme teraz, je skutočne aj pre mňa zložité. A pokiaľ je realita taká a máme túto informáciu všetci, že väčšina členov parlamentu nie sú právnici, takže pre nich zvládnutie týchto legislatívnych návrhov bude o to zložitejšie. Po ďalšie nie sú domyslené dosahy do praxe. Vážení, niektoré kompetencie, ktoré prenesiete už dnes alebo o niekoľko mesiacov do originálnej pôsobnosti samosprávy, môžu zaniknúť, ako sa to stalo z jasľami, na čo som tu už viackrát poukázala, že prenosom do kompetencie samosprávy sa uzatvárali jasle. Toto sú skutočne citlivé veci, ktoré sa občanov dotýkajú, a na to treba čas, aby sme si to tu vyjasnili, rozdiskutovali, poprípade aby dostali odborníci z praxe možnosť sa tiež vyjadriť, pretože tak ako my sme dostali text zákona až v piatok poobede, tak ani prax nemala v mnohých oblastiach až dodnes možnosť sa s týmto zákonom vôbec oboznámiť. A ďalej nie je splnená a preukázaná jedna otázka, že nový model bude fungovať lacnejšie ako model doterajší, pri ktorom by sa postupne presúvali kompetencie, resp. sa vytvorí taký systém miestnej správy, ktorý bude lacnejší. Ja dodnes neviem, či ostanú okresné úrady, a myslím si, že to neviete ani vy, pretože v niektorých zákonoch sa hovorí o okresných úradoch, v niektorých nie. A, vážený pán minister, ja som sa ešte pri zákone o VÚC vás jednoznačne a otvorene viackrát spýtala, či ostanú aj naďalej okresné úrady, a nedostala som od vás odpoveď, ak nepočítam „veľmi zaujímavú“ vašu odpoveď, že mi odpoviete na moju otázku, ak budem hlasovať za zákon o VÚC. Nechcem to označiť za určitý systém vydierania. Ale nebola som spokojná a veľmi vás prosím, povedzte dneska, ako to bude s okresnými úradmi, lebo keď budeme mať krajské úrady, okresné úrady, obce, spoločné obecné úrady navyše, navyše vyššie územné celky, nepresvedčíte ma, že tieto legislatívne návrhy, peniaze daňových poplatníkov nebudú smerovať do administratívy, do platenia úradníkov, o ktorých hovoríme, že treba znižovať a približovať rozhodovanie občanom tam, kde môžu rozhodnúť. Pretože aj prenos kompetencie z okresného úradu na vyšší územný celok nie je priblíženie kompetencie občanovi, pretože okresný úrad je bližšie k občanovi ako vyšší územný celok. Z uvedených pripomienok mi vychádza opätovne jednoznačný záver. Hnutie za demokratické Slovensko víta, že už od rituálnych tancov, od riešenia 12 + 12 alebo 8 + 8 sa pristúpilo k meritu reformy konečne po viac ako dvoch, ak nepoviem, troch rokoch zbytočného diskutovania o nepodstatných otázkach. Ale sme nespokojní a nemôžeme podporiť prerokúvanie týchto zákonov v skrátenom legislatívnom konaní, t. j. aby preleteli parlamentom bez toho, aby sme také vážne zákony neprediskutovali v riadnom legislatívnom konaní, ktoré pri snahe poslancov môže byť ukončené do konca októbra, ak aj v priebehu októbra nie. Vážené panie poslankyne, vážení páni poslanci, ja vám ďakujem za vašu pozornosť. (Potlesk.)